Europos Parlamento ir tarybos Direktyva 2003/11/EB
2003 m. vasario 6 d.
dvidešimt ketvirtą kartą iš dalies pakeičianti Tarybos direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo (pentabromdifenileteris, oktabromdifenileteris)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 95 straipsnį,
atsižvelgdami į Komisijos pasiūlymus [1],
atsižvelgdama į Ekonomikos ir socialinių reikalų komiteto nuomonę [2],
laikydamiesi Sutarties 251 straipsnyje nustatytos tvarkos [3], remiantis 2002 m. lapkričio 8 d. Taikinimo komiteto patvirtintu bendru tekstu,
kadangi:
(1) Pagal Sutarties 14 straipsnį turi būti sukurta vidaus sienų neturinti erdvė, kurioje užtikrinamas laisvas prekių, asmenų, paslaugų ir kapitalo judėjimas.
(2) Pentabromdifenileterio (pentaBDE) ir oktabromodifenileterio (oktaBDE) rizika aplinkai buvo įvertinta pagal 1993 m. kovo 23 d. Tarybos reglamentą (EEB) Nr. 793/93 dėl esančių medžiagų rizikos įvertinimo ir kontrolės [4]. Įvertinus pentaBDE ir oktaBDE riziką nustatyta, kad būtina sumažinti šių medžiagų riziką aplinkai. Savo 2000 m. vasario 4 d. ir 2002 m. spalio 31 d. nuomonėse Toksiškumo, ekotoksiškumo ir aplinkos mokslinis komitetas (TEAMK) patvirtino šių pentaBDE ir oktaBDE įvertinimų išvadas dėl būtinybės sumažinti riziką ir apsaugoti aplinką. Be to, savo 2000 m. birželio 19 d. nuomonėje TEAMK patvirtino susirūpinimą pentaBDE poveikiu krūtimi maitinamiems kūdikiams ir tuo, kad vis didesnių pentaBDE kiekių motinos piene priežastis gali būti dar nenustatytas jų naudojimas.
(3) Komisija pagal Reglamentą (EEB) Nr. 793/93 patvirtino rekomendacijas dėl pentaBDE [5] ir oktaBDE [6] rizikos sumažinimo strategijos, numatančias šių medžiagų pardavimo ir jų naudojimo apribojimus siekiant kontroliuoti riziką aplinkai. Taip pat buvo rekomenduojama, kad bet kuriose priemonėse turėtų būti atsižvelgta į poveikį kūdikiams per pieną.
(4) Siekiant apsaugoti sveikatą ir aplinką, pentaBDE ir oktaBDE pateikimas į rinką ir naudojimas, taip pat gaminių, kuriuose yra vienos ar abiejų šių medžiagų, pateikimas į rinką turėtų būti uždraustas.
(5) Didesni kaip 0,1 % sudėtyje esančio pentaBDE arba oktaBDE kiekiai gali būti nustatyti naudojant standartinius analizės metodus, tokius kaip GC-MS (dujų chromatografija-masių spektrometrija).
(6) DekaBDE rizikos įvertinimas buvo užbaigtas 2002 m. rugpjūčio mėn. ir jo metu iškilo daug neaiškumų dėl galimo šios medžiagos poveikio aplinkai. Bendrija turėtų neatidėliodama imtis rizikos mažinimo priemonių ir todėl nedelsiant reikia nustatyti rizikos mažinimo strategiją. Komisija tikisi gauti rizikos mažinimo strategijos rezultatus ne anksčiau kaip 2003 m. birželio 30 d. Tuomet ji turėtų nedelsdama tuos rezultatus įvertinti ir pasiūlyti tinkamas bei griežtas priemones dėl nustatytos rizikos. Europos Parlamentas ir Taryba turėtų nedelsdami apsvarstyti šį pasiūlymą. Bendrijos patvirtinti dekaBDE pardavimo ir naudojimo apribojimai turi įsigalioti nedelsiant, nebent pirmiau numatyti tolesni tyrimai išaiškintų esamus neaiškumus ir pagal jų išvadas dekaBDE nekeltų jokio susirūpinimo.
(7) Ši direktyva neturi įtakos Bendrijos teisės aktams, nustatantiems būtiniausius darbuotojų apsaugos reikalavimus, nurodytus 1989 m. birželio 12 d. Tarybos direktyvoje 89/391/EEB dėl priemonių darbuotojų saugai ir sveikatos apsaugai darbe gerinti nustatymo [7] ir jais pagrįstose atskirose direktyvose, pirmiausia 1990 m. birželio 28 d. Tarybos direktyvoje 90/394/EEB dėl darbuotojų apsaugos nuo rizikos, susijusios su kancerogenų poveikiu darbe (šeštoji atskira direktyva, kaip numatyta Direktyvos 89/391/EEB 16 straipsnio 1 dalyje) [8] ir 1998 m. balandžio 7 d. Tarybos direktyvoje 98/24/EB dėl darbuotojų saugos ir sveikatos apsaugos nuo rizikos, susijusios su cheminiais veiksniais darbe (keturioliktoji atskira direktyva, kaip numatyta Direktyvos 89/391/EEB 16 straipsnio 1 dalyje) [9],
PRIĖMĖ ŠIĄ DIREKTYVĄ:
1 straipsnis
Direktyvos 76/769/EB I priedas iš dalies keičiamas pagal šios direktyvos priedą.
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip 2004 m. vasario 15 d., įgyvendina šią direktyvą. Apie tai jos praneša Komisijai.
Šias priemones jos taiko nuo 2004 m. rugpjūčio 15 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
Ši direktyva įsigalioja jos paskelbimo Europos Sąjungos oficialiajame leidinyje dieną.
4 straipsnis
Ši direktyva skirta valstybėms narėms.
Priimta Briuselyje, 2003 m. vasario 6 d.